મૉર્ગન સ્ટૅનલીએ ૨૦૦૬થી ભારતીય રિયલ એસ્ટેટમાં ૮૦ કરોડ ડૉલરનું રોકાણ કર્યું હતું. જોકે ૨૦૧૪માં કોઈ ફન્ડ્સમાં રોકાણ કર્યું નથી. એના આઠમા ગ્લોબલ ફન્ડમાં મૉર્ગન સ્ટૅનલીએ એક અબજ ડૉલરનું ભંડોળ એકત્ર કર્યું હતું. વર્ષ ૨૦૧૫માં એ ભારતની બજારમાં સક્રિયપણે રોકાણ કરવા ચાહે છે. વૈવિક ધોરણે મૉર્ગન સ્ટૅનલી ૩૩ અબજ ડૉલરની રિયલ એસ્ટેટ અસ્કયામતો ધરાવે છે, જેમાંની ૨૮ ટકા એશિયામાં જ્યારે કે ૫૧ ટકા અમેરિકામાં અને બાકીની યુરોપમાં છે. હાલમાં જ વાટિકા ગ્રુપના રિયલ એસ્ટેટ ડેવલપર વાટિકા હોટેલ્સની ઇક્વિટીમાં ૨૫૦ કરોડનું રોકાણ કરનાર ગોલ્ડમૅન સાક્સે ભારતીય પ્રોપર્ટી માર્કેટમાં વધુ રોકાણ કરવા નજર દોડાવી રહ્યું છે. ગયા મે માસમાં USસ્થિત રોકાણકારે અમેરિકા, યુરોપ અને એશિયામાંથી ચાર અબજ ડૉલર કરતાં વધુ રકમના ભંડોળ સાથે રિયલ એસ્ટેટ ક્રેડિટ પાર્ટનર્સ નામનું બીજું રિયલ એસ્ટેટ ક્રેડિટ ફન્ડ શરૂ કર્યું છે. જોકે આ ફન્ડ ભારતમાં રોકાણ કરશે કે નહીં એ વિશે હજી સુધી જાણકારી પ્રાપ્ત થઈ શકી નથી. જેપી મૉર્ગન પણ ઇન્ડિયા-સ્પેસિફિક ફન્ડ ઊભું કરવા બાબતે વિચારી રહ્યું છે. ભારતમાં પ્રોપર્ટી બજારની કિંમત ઊંચી જઈ રહી છે. એથી લોકો ધિરાણ મેળવીને પણ રિયલ એસ્ટેટમાં રોકાણ કરવા પ્રેરાય છે.